**Komisiyo y’Igihugu y’amatora yateguye Inama y’Isuzumamigendekere ry’inyigisho z’uburere mboneragihugu ku matora**

Iyi nama yahuje Ubuyobozi n’abakozi ba Komisiyo y’Igihugu y’amatora n’abafatanyabikorwa bayo barimo Minisiteri y’Ubutegetsi bw’Igihugu ( MINALOC), Minisiteri y’Uburezi ( MINEDUC ), Urwego rw'Igihugu rushinzwe kugenzura iyubahirizwa ry'uburinganire ( GMO), Inama y'Igihugu y'Abagore ( NWC); Inama y'Igihugu y'Urubyiruko( NYC) Inama y’Igihugu y’Abantu bafite Ubumuga (NCDP).

Ni mu rwego rwo Kurebera hamwe ishyirwa mu bikorwa rya gahunda z’inyigisho z’Uburere Mboneragihugu ku matora zatanzwe mu mwaka wa 2022-2023 ;

Gahunda z’ibikorwa biteganijwe ku nyigisho z’Uburere Mboneragihugu ku matora zizatangwa mu mwaka wa 2023-2024, no Kungurana ibitekerezo ku buryo ubufatanye mu gutanga inyigisho z’Uburere Mboneragihugu bwanozwa hagati ya NEC n’abafatanyabikorwa bayo.

Nyuma yo kungurana ibitekerezo ku byakozwe mu mwaka wa 2022-2023 muri Porogaramu y’Inyigisho z’Uburere Mboneragihugu ku matora no ku bikorwa biri muri Porogaramu y’Inyigisho z’Uburere Mboneragihugu ku matora zizatangwa mu mwaka wa 2023-2024 abitabiriye inama bemeranyijwe uri ibi bikurikira :

* Gufasha abanyarwanda n’abaturarwanda gusobanukirwa iby’amatora ya Perezida wa Repubulika nay’Abadepite ateganyijwe umwaka utaha wa 2024,
* Gutegura imfashanyigisho z’amashuri,hatekerezwa uburyo hajyamo isomo rirebana na Demokarasi n’Amatora;
* Gushishikariza by’umwihariko abagize Inama z’Igihugu kurushaho kwitabira imyiteguro y’amatora n’amatora nyir’izina;
* Abafatanyabikorwa bajya bagaragaza gahunda z’inama bafitanye n’ibyiciro bitandukanye kugirango Komisiyo y’Igihugu y’Amatora itangemo ubutumwa burebana n’amatora aba ateganyijwe;
* Gukomeza gufatanya kugeza ku rubyiruko, Abagore n’Abanyeshuri inyigisho z’uburere mboragihugu ku matora kugira ngo barusheho gusobanukirwa no kumenya uruhare rwabo mu migendekere myiza y’amatora n’imiyoborere y’Igihugu;

* Gutegura ubutumwa buhuriyeho ( Customised messages) ariko bukazajya buhinduka bitewe n’icyiciro kigiye guhugurwa;
* Gukomeza Kunoza uburyo bwo guhuza ibikorwa no guhana amakuru ku bikorwa bihuriweho n’abafatanyabikorwa;

Mu gusoza inama Perezida wa Komisiyo y’Igihugu y’amatora,Madamu Oda Gasinzigwa yashimiye abitabiriye inama anabasaba gukomeza ubufatanye mu myiteguro y’amatora no mu itangwa ry’inyigisho z’uburerere mboneragihu bizafasha no mu migendekere myiza y’amatora.